Il-kundanna ta' Ħaman [ ] Is-sultan u Ħaman marru jieklu għand Ester, is-sultana. [ ] Din it-tieni darba wkoll, huma u jixorbu l-inbid, is-sultan staqsa lil Ester u qalilha: "X'inhu li qiegħda titlob, sultana Ester, biex nagħtihulek? X'tixtieq? Imqar jekk tixtieq nofs is-saltna tiegħi, nagħtihielek." [ ] U Ester, is-sultana, wieġbet u qalet: "Jekk jien sibt grazzja quddiemek u jogħġob lis-sultan, nixtieq u nitlob li ssalvali ħajti, u x-xewqa tiegħi hi l-ħajja tal-poplu tiegħi. [ ] Għax jien u l-poplu tiegħi ninsabu mibjugħa biex iġibuna fix-xejn, joqtluna u jeqirduna. Ma kontx nitkellem li kieku biss ibigħuna, irġiel u nisa, b'ilsiera, imma dan ma joqgħodx ħdejn il-ħsara li se jagħmel l-għadu lis-sultan." [ ] U s-sultan Assweru wieġeb lil Ester, is-sultana: "Min hu, u fejn hu dan, li għandu l-ħila jagħmel dan?" [ ] Ester wieġbet: "In-nassies u l-għadu tagħna, dan hu, dan il-bniedem ħażin ta' Ħaman." Ħaman baqa' mwerwer quddiem is-sultan u s-sultana. [ ] Is-sultan qam b'saħna minn fuq il-mejda, u mar fil-ġnien tal-palazz; imma Ħaman baqa' hemm jitlob ħajtu lis-sultana Ester għax ra li s-sultan qatagħha li jeqirdu. [ ] U s-sultan raġa' lura mill-ġnien għall-kamra fejn kienu jixorbu l-inbid, u Ħaman kien mixħut fuq id-divan fejn kienet qiegħda Ester, u s-sultan qal: "Jaqaw issa se jkasbar is-sultana wkoll, quddiemi u f'dari?" Malli l-kelma ħarġet minn fomm is-sultan, għattew wiċċ Ħaman. [ ] Imbagħad Ħarbuna, wieħed mill-uffiċjali ta' madwar is-sultan, qallu: "Hemm hi l-forka wkoll li Ħaman ħejja għal Mordekaj, li tkellem għall-ġid tas-sultan, wieqfa f'dar Ħaman, għolja ħamsin driegħ!" U s-sultan qal: "Dendluh magħha." [ ] U dendlu lil Ħaman mal-forka li hu stess kien ħejja għal Mordekaj; u s-sultan għaddietlu s-saħna.